Bestuurder vlug ná vrou in botsing sterf | Netwerk24
Deur Lynn Williams 05 Mei 2019 19:30
’n Vrou in haar 20’s is Sondagoggend dood nadat ’n Corsa en ’n Toyota teen mekaar gebots het op die hoeke van Drewstraat en Stanfordweg in Port Elizabeth. Foto’s: Facebook
Werkers van ’n insleepdiens verwyder die Corsa uit die straat. Foto: Facebook
Die bestuurder van ’n wit Corsa-motor, waarin ’n vrou Sondagoggend dood is, het kort ná die botsing op die vlug geslaan.
Ao. Alwin Labans, polisiewoordvoerder, sê die ongeluk het net ná 08:00 Sondagoggend op die hoek van Drewstraat en Stanfordweg, Port Elizabeth, gebeur.
’n Corsa Lite en ’n Toyota het reg van voor teen mekaar gebots.
Die Toyota met drie insittendes het in Drewstraat gery terwyl die Corsa met vier insittendes in die rigting van die Livingstone-hospitaal in Stanfordweg gery het.
Volgens Labans is ’n vrou in haar 20’s, wat in die Corsa was, in die ongeluk dood.
Twee ander passasiers in die Corsa is in ’n ernstige toestand in die hospitaal opgeneem.
Labans sê die bestuurder van die Corsa het na bewering laat spaander en is steeds soek.
Niemand wat in die Toyota was, is beseer nie.
Meer oor: Padsterfte | Botsing
Man wat botsing oorleef, sterk aan